# Guia Jove

* La Guia Jove és una caixa d’eines per als i les professionals que treballen amb persones joves per fomentar la participació a través de la dinamització juvenil. Està formada per un conjunt de fitxes per facilitar possibles línies de treball segons les necessitats o els reptes que es persegueixen. El contingut de la Guia inclou temàtiques relacionades amb la participació juvenil, la planificació de projectes socioeducatius i l’ús dels espais d’intervenció, com ara els equipaments o l'espai públic.
FITXES
* El rol de la persona dinamitzadora
* La realitat juvenil
* Les persones joves participen
* La diversitat de la gent jove
* El diàleg amb la gent jove
* L'avaluació de l'activitat
* La planificació de l’activitat
* El treball comunitari
* La mirada feminista i la participació
* La creativitat
* La comunicació
* L'equipament juvenil
* La gestió de l'equipament
* El vincle amb la gent jove
* Els centres educatius
* L'espai públic
* Les eines digitals
* La gestió del conflicte
* El poder i la participació
* ELS PILARS
La participació, l’educació, la inclusió i el territori són els quatre pilars que fonamenten la Guia Jove. El contingut pretén incrementar la capacitat d’incidència de la gent jove per aprofundir en la seva participació i atorgar-li protagonisme. La vessant educativa de les intervencions que es plantegen amb les fitxes també vol aportar eines per contribuir a l’apoderament de les persones joves com a agents de canvi social. Tanmateix, les estratègies que s’hi aborden incorporen la diversitat de la gent jove i la necessitat d’aportar una perspectiva inclusiva. Finalment, es reconeix la pluralitat del territori i es donen recursos que poden servir d’inspiració segons les diferents realitats de partida.
La lectura d’aquesta Guia es pot fer seguint l’ordre proposat o de forma lliure per explorar cada temàtica i navegar entre les fitxes triant un itinerari propi. Les possibilitats són múltiples, algunes eines poden ser més senzilles i sensates i d’altres més temeràries. Però no hi ha decisions errònies, sinó moltes opcions possibles!
Cada fitxa s’aborda des de diverses situacions de partida que poden correspondre a la realitat del professional de joventut. Després d’aquesta introducció hi ha una descripció per definir la temàtica i explicar quina posició es pren. A l’apartat de desenvolupament es troba la part més pràctica de recursos i idees i, finalment, hi ha un apartat de bibliografia i enllaços per aprofundir-hi més. A les fitxes l' ús del llenguatge inclou el femení genèric i també el neutre. Volem trobar alternatives a l'ús exclusiu del masculí genèric i fer el llenguatge més inclusiu.
La Guia Jove ha nascut d’un procés de col·laboració entre diversos professionals que treballen amb la gent jove i l’equip de Foment de la Participació Juvenil de la Direcció General de Joventut durant l’any 2015. Viquillibres permet mantenir la Guia viva i oberta a les aportacions d’aquelles persones que estan treballant amb la gent jove per enriquir amb recursos i exemples la feina d’altres professionals que vulguin fomentar la dinamització juvenil.
Aquest no és el "nostre" llibre. És un llibre fet amb professionals i per a professionals que treballen amb i per a la gent jove. Així que aprofiteu-lo i enriquiu-lo!
Vegeu més sobre Joventut a la Viquipèdia.
* P - A - R - T - I - C - I - P - A
* O amplia i millora les fitxes ja existents!